P6_TA(2006)0351

Forfalskning af lægemidler

Europa-Parlamentets beslutning om forfalskning af lægemidler

Europa-Parlamentet,

- der henviser til erklæringen om bekæmpelse af varemærkeforfalskning fra G8-landenes stats- og regeringschefer under topmødet i Skt. Petersborg den 15., 16. og 17. juli 2006,

- der henviser til erklæringen af 18. februar 2006 fra Verdenssundhedsorganisationen WHO's internationale konference i Rom,

- der henviser til Kommissionens initiativer med hensyn til beskyttelse af intellektuel ejendomsret og dens handlingsplan for bekæmpelse af varemærkeforfalskning og piratkopiering, vedtaget i oktober 2005,

- der henviser til EF-Domstolens dom af 13. september 2005 (C-176/03), der styrker Fællesskabets kompetence til at indføre strafferetlige sanktioner inden for varemærkeforfalskning,

- der henviser til WHO's resolution af 29. maj 2006 om folkesundhed, innovation, grundforskning og intellektuelle ejendomsrettigheder,

- der henviser til forretningsordenens artikel 108, stk. 5,

A. der henviser til, at forfalskning af lægemidler har yderst alvorlige følger og udgør en trussel mod millioner af menneskers sundhed,

B. der henviser til, at et forfalsket lægemiddel ifølge WHO er et lægemiddel, som forsætligt og svigagtigt er blevet forsynet med en etikette, der indeholder vildledende oplysninger om dets identitet og/eller oprindelse. Forfalskningen kan omfatte såvel mærkevarer som generiske produkter, og forfalskede lægemidler kan omfatte såvel produkter med de korrekte ingredienser, som produkter med de forkerte ingredienser, uden aktive ingredienser eller med aktive ingredienser i utilstrækkelig mængde eller med forfalsket indpakning,

C. der påpeger, at forfalskede lægemidler primært er i omløb i udviklingslande, hvor de anvendes mod livstruende sygdomme som malaria, tuberkulose og hiv/aids,

D. der henviser til, at forfalskede lægemidler ifølge WHO's skøn i dag tegner sig for 10 % af verdensmarkedet, medens andelen ifølge USA's fødevare- og lægemiddelstyrelse er på over 10 %; der henviser til, at op mod 70 % af de midler mod malaria, der er i omløb i Cameroun, er forfalskninger, et tal der bekræftes af WHO's angivelser for seks andre afrikanske lande fra 2003; der henviser til, at 25 % af de lægemidler, der forbruges i udviklingslandene, er forfalskninger (50 % i Pakistan og Nigeria),

E. der henviser til, at der ifølge WHO årligt dør 1 million mennesker af malaria, og at 200000 af disse dødsfald skal tilskrives fejlanvendelse af lægemidler eller anvendelse af forfalskede lægemidler,

F. der henviser til, at forfalskning af lægemidler er et problem i hele verden og navnlig i Afrika, Asien, Latinamerika og Rusland,

G. der påpeger, at de hyppigst forekommende af de faktorer, som ifølge WHO fremmer fremkomsten af forfalskede lægemidler, er følgende: mangel på lovgivning, der forbyder forfalskning af lægemidler, svage strafferetlige sanktioner, svage eller ikke eksisterende myndigheder inden for lægemiddelregulering, knaphed på eller ustabile forsyninger med lægemidler, manglende kontrol med lægemiddeleksporten, handelstransaktioner via flere mellemmænd, korruption og interessekonflikter,

H. der henviser til, at denne handel med falske lægemidler delvist er en følge af manglende politisk opmærksomhed og indsats, utilstrækkelige reguleringsordninger, utilstrækkelige muligheder for gennemførelse og navnlig i udviklingslande, befolkningers manglende adgang til vigtige lægemidler under tilsyn af offentlige myndigheder,

I. der finder det beklageligt, at EU først på et sent tidspunkt er trådt ind i den internationale kamp mod varemærkeforfalskning, idet den øgede porøsitet af grænserne og de nye teknologier (internettet) indebærer en risiko for øget udbredelse af piratkopiering,

1. finder, at EU hurtigst muligt bør tilvejebringe de nødvendige midler til en effektiv bekæmpelse af de ulovlige metoder inden for piratkopiering og forfalskning af lægemidler;

2. opfordrer Kommissionen til at foreslå mere vidtgående foranstaltninger end dem, der optræder i dens meddelelse om "en strategi for håndhævelse af intellektuelle ejendomsrettigheder i tredjelande"; tilskynder især EU til at træffe passende foranstaltninger til bekæmpelse af problemet med forfalskning af lægemidler på dets eget område;

3. opfordrer EU til at tage initiativer til at styrke de ressourcesvage landes kapacitet inden for lovgivning om og kvalitetskontrol med lægemidler, der bringes ud på markedet og forbedre adgangen til lægemidler til en overkommelig pris;

4. opfordrer kraftigt EU til at spille en ledende rolle i bestræbelserne for at få afholdt en international konference, der skal sikre, at forfalskning af lægemidler, hæleri i forbindelse hermed samt distribution af forfalskede lægemidler gøres til en specifik strafbar handling i alle landes lovgivning;

5. opfordrer indtrængende til en styrkelse af samarbejdet såvel på nationalt som internationalt plan mellem de forskellige myndigheder, der er involveret i bekæmpelsen af varemærkeforfalskning;

6. understreger betydningen af præventive foranstaltninger inden for handlingsprogrammerne, specifikt: etablering af strukturer, samarbejde, oplysningskampagner afholdt fortrinsvis af offentlige myndigheder og politisk vilje til at gennemføre effektive foranstaltninger;

7. pålægger sin formand at sende denne beslutning til Rådet, Kommissionen, medlemsstaternes regeringer, FN's generalsekretær og WHO's generalsekretær.

--------------------------------------------------